Societatea Piețe SA Timișoara anunţă deschiderea Pieței volante "Stadion", din Timișoara, începând din 8 martie. "Considerăm că astfel putem să venim în sprijinul producătorilor locali, în special de flori, dar și în sprijinul timișorenilor care vor să facă un cadou colorat și frumos tuturor femeilor", spun reprezentanţii Pieţe SA.
Programul de funcționare al Piaței volante în ziua de 8 martie va fi prelungit, orarul pentru această zi fiind orele 5-18,anunţă reprezentanţii Pieţe SA.
"Am decis să deschidem Piața de 8 Martie, de Ziua femeii. Astfel, producătorii locali de flori, precum și cei care au alte feluri de produse vor avea ocazia să le valorifice. Ne dorim ca timișorenii să aibă posibilitatea să cumpere produse locale. În același timp, știm că e o perioadă aglomerată și pentru producători, motiv pentru care am prelungit orarul de funcționare, de 8 Martie", declară directorul general al societății, Mirel Pop.
În Piața volantă "Stadion" sunt aproximativ 300 de producători locali, din vestul țării, a căror ofertă este diversificată: legume, fructe, lapte și produse lactate, produse din carne, miere și produse apicole, produse conservate sau flori.